
ধর্মনিরপেক্ষ সমাজ প্রতিষ্ঠা জরুরি
রেহমান সোবহান

সমকাল প্রতিবেদক
বাংলাদেশে ধর্মনিরপেক্ষ গণতান্ত্রিক সমাজ ব্যবস্থা গড়ে তোলার আহ্বান জানিয়েছেন সেন্টার ফর পলিসি ডায়ালগের (সিপিডি) চেয়ারম্যান অধ্যাপক রেহমান সোবহান।
গতকাল রোববার রাজধানীতে এক সেমিনারে তিনি এ আহ্বান জানান। 'ধর্ম, সংখ্যালঘু মর্যাদা ও বিশ্বাস :বাংলাদেশ ও ভারতে পরীক্ষামূলক গবেষণার ফলাফল' শীর্ষক এই সেমিনারে অধ্যাপক রেহমান সোবহান বলেন, সংখ্যালঘু সম্প্রদায়ের লোকেরা সংখ্যাগুরু সম্প্রদায়কে বিশ্বাস তো দূরের কথা, বাংলাদেশে কেউ কাউকে বিশ্বাস করে না। কারণ রাষ্ট্রকে বিশ্বাস করা না গেলে কাউকে বিশ্বাস করা যায় না। 
তিনি বলেন, কপট বা মেকি ধর্মনিরপেক্ষ সমাজ ব্যবস্থা এর জন্য দায়ী। এ দেশে আইনের শাসন নেই এবং গণতন্ত্রের সুগভীর সংকট রয়েছে। এ অবস্থায় ধর্মনিরপেক্ষ গণতান্ত্রিক সমাজ প্রতিষ্ঠা করা খুবই গুরুত্বপূর্ণ। 
ডেইলি স্টার সেন্টারে যুক্তরাজ্যভিত্তিক ইন্টারন্যাশনাল গ্রোথ সেন্টার (আইজিসি) এবং ব্র্যাক বিশ্ববিদ্যালয়ের ইনস্টিটিউট অব গভর্নেন্স স্টাডিজ (আইজিএস) ও ব্র্যাক ডেভেলপমেন্ট ইনস্টিটিউট (বিডিআই) যৌথভাবে এ সেমিনারের আয়োজন করে। এতে সভাপতিত্ব করেন আইজিএস-বিডিআইয়ের নির্বাহী পরিচালক ড. সুলতান হাফিজ রহমান।
বাংলাদেশে সংখ্যালঘু-সংখ্যাগুরু সম্পর্ক একটি জ্বলন্ত ইস্যুতে পরিণত হয়েছে বলে মন্তব্য করেন অনুষ্ঠানের প্রধান অতিথি রেহমান সোবহান। তিনি বলেন, বাংলাদেশ-ভারত দু'দেশেই সংখ্যালঘুরা অস্তিত্ব সংকটে রয়েছে।
মূল বক্তব্যে আইজিএস ও বিডিআইয়ের গবেষণা প্রধান ড. মিনহাজ মাহমুদ বলেন, সমাজের বিভক্তি কমাতে এবং পারস্পরিক বিশ্বাস বাড়াতে রাষ্ট্রীয় নীতি খুব গুরুত্বপূর্ণ। 
সেমিনারে আরও বক্তব্য রাখেন মুক্তিযুদ্ধ জাদুঘরের ট্রাস্টি জিয়াউদ্দিন তারিক আলী, অধ্যাপক অজয় রায়, গবেষক আনোয়ারা বেগম, ড. ফস্টিনা পেরেরা প্রমুখ।

